ВОДИЧ ЗА ПРИМЕНУ КОНТРОЛНЕ ЛИСТЕ:

ПОСТУПАЊЕ ПРОИЗВОЂАЧА НЕОПАСНОГ И ИНЕРТНОГ ОТПАДА

1. Контролна листа је сачињена према следећим прописима:

- Закон о управљању отпадом („Службени гласник РС”, број 36/09, 88/10, 14/16)

- Правилник о категоријама, испитивању и класификацији отпада („Службени гласник РС”, број 56/10 од 10.08.2010.године)

- Правилник о обрасцу Документа о кретању отпада, обрасцу претходног обавештавања, начину његовог достављања и упуству за његово попуњавање („Службени гласник РС”, број 17/17)

- Правилник о обрасцу дневне евиденције и годишњег извештаја о отпаду са упутством за његово попуњавање(„Службени гласник РС”, број 95/10 од 17.12.2010.год. и број 88/15 од 23.10.2015.године)

- Правилник о условима и начину сакупљања, транспорта, складиштења и третмана отпада који се користи као секундарна сировина или добијање енергије („Службени гласник РС”, број 98/10 од 24.12.2010.године)

- Уредба о врстама отпада за које се врши термички третман, условима и критеријумима за одређивање локације, техничким и технолошким условима за пројектовање, изградњу, опремање и рад постројења за термички третман отпада, поступању са остатком након спаљивања („Службени гласник РС”, број 102/10 од 30.12.2010.год. и број 50/12 од 18.05.2012.године)

- Правилник о условима, начину и поступку управљања отпадним уљима („Службени гласник РС”, број 71/ 10 од 04.10.2010.године).

2. Објашњења и законски основ:

**Б1:** Обавеза је прописана чланом 26. став 1., тачка 9) Закона. Послови за које је ово лице одговорно су прописани чланом 2. овог Закона. *За утврђивање одговорности за послове који нису наведени у ставу 2. члана 26. Закона потребно је извршити увид у уговор о раду и систематизацију радних места.*

**Б2:** Обавеза постоји за постројења/активности за која се издаје интегрисана дозвола (према члану 15. Закона), као и за произвођаче који годишње производе више од 100 тона отпада који има карактер неопасног отпада (према члану 26. Закона). *Значи довољан је један од ова два прописана услова.* *За утврђивање да ли постројење подлеже издавању интегрисане дозволе видети Уредбу о врстама активности и постројења за које се издаје интегрисана дозвола, при чему треба водити рачуна да је за већину делатности прописан капацитет, што значи највећа могућа производња, без обзира на остварен обим производње.*

*План може да сачини предузеће самостално или да га прибави од другог лица. Обратити пажњу да ли је исти потписан и стављен датум од када је на важности.*

**Б3 и Б4:** Обавезе су прописане чланом 15. Закона.

**Б5:** Обавеза класификације отпада је прописана чланом 8. став 4. и став 10. Закона. План управљања отпадом садржи документацију и класификацију отпада, што следи из члана 15. став 1. Закона.

За класификацију отпада према карактеру, називу и индексном броју користи се каталог отпада који је прописан чланом 2. став 1. и Прилогом 1. Правилника о категоријама, испитивању и класификацији отпада. Опасан отпад је обележен звездицом у каталогу отпада, у складу са чланом 2. став 4. овог правилника.

**Б6 и Б7:** Извештај се прибавља за опасан отпад и за отпад за који се сумња да је опасан, што је прописано чланом 8. став 5. и чланом 23. став 3. Закона. Извештај о испитивању отпада издаје овлашћено лице, према члану 23. став 2. Закона. Извештај се издаје на основу лабораторијских испитивања садржаја отпада који се пореди са граничним вредностима прописаним Правилником о категоријама, испитивању и класификацији отпада.

Карактер отпада према месту настанка и пореклу је прописан каталогом отпада, у складу са чланом 2. став 1. и Прилогом 1. Правилника о категоријама, испитивању и класификацији отпада. Опасан отпад је обележен звездицом у каталогу отпада, у складу са чланом 2. став 4. овог правилника.

*Обратити пажњу у извештају на врсту узорка и локацију узорковања отпада, односно да ли је узоркован отпад надзираног субјекта. Узорковање отпада на локацији лица са дозволом за управљање отпадом није у складу са чланом 46. став 1. Закона, при чему такав извештај није веродостојан као да је узорак узет на локацији произвођача отпада. Извештаји издати за узорке једног произвођача отпада се не могу односити на другог произвођача отпада.*

*Није обавезно узорковање сваке количине отпада која временом настаје на локацији већ је довољан један извештај чији се налаз примењује и на наредне произведене количине истог отпада.*

*Неопасан отпад из извештаја који је издат пре 18.08.2010.године може у ствари бити опасан отпад према новом важећем правилнику који је ступио на снагу овог датума. Ово стога јер су њиме одређени другачији параметри за опасан отпад у односу на претходни правилник.*

**Б8:** Законски основ је члан 45. Закона и Правилник о обрасцу Документа о кретању отпада, обрасцу претходног обљавештавања, начину његовог достављања и упуству за његово попуњавање. Произвођач отпада је обавезан да најмање две године чува Документ о кретању отпада.Прописано је да произвођач отпада без одлагања мора покренути поступак провере кретања отпада и о томе без одлагања извести министарство, односно надлежни орган аутономне покрајине у случају да у року од 15 дана од предаје отпада, не прими примерак попуњеног документа од примаоца.

**Б9:** Обавеза је прописана чланом 26. став 1. тачка 7) Закона.

*Проверити да ли су у дозволи за управљање отпадом наведени исти индексни бројеви који се односе на преузимани отпад. Може се извршити увид у регистар издатих дозвола који води Агенција за заштиту животне средине, на интернет страни* [*http://www.sepa.gov.rs/index.php?menu=20174&id=20055&akcija=ShowExternal*](http://www.sepa.gov.rs/index.php?menu=20174&id=20055&akcija=ShowExternal)*. Пошто се овај регистар не допуњује редовно новим дозволама некада је потребно затражити од предузећа увид у дозволу или проверити податак преко органа који издаје дозволу.*

**Б10 и Б11:** Законски основ је члан 75. ставови 1. и 4. Закона, као и Правилник о обрасцу дневне евиденције и годишњег извештаја о отпаду са упутством за његово попуњавање.

Образац ГИО 1 – Годишњи извештај о отпаду произвођача отпада је исти као и Образац 5-Управљање отпадом који се доставља према члану 75. Закона о заштити животне средине и према Правилнику о методологији за израду националног и локалног регистра извора загађивања, као и методологији за врсте, начине и рокове прикупљања података („Службени гласник РС“, број 91/10, број 10/13 и број 98/16).

**В1, В2, В3, В4 и В5 :** Обавезе из члана 36. став 1. Закона и члана 9. Правилника о условима и начину сакупљања, транспорта, складиштења и третмана отпада који се користи као секундарна сировина или добијање енергије.

Чланом 3. став 2. овог правилника је прописано да се његове одредбе не односе на врсте отпада за који се врши термички третман отпада у складу са посебним прописом.

*Примери системa за потпуни контролисани прихват течности су: цокле, канали и жлебови за спровођење течности на ободу складишта и радних површина, као и одговарајући нагиб пода.*

*Бурад са течним отпадом треба да буду смештена по могућству у зиданој танквани или бар на покретним еко танкванама. Резервоари са течним отпадом треба да буду смештени у зиданој танквани.*

*У случају испуцале подне површине зидане танкване за течни отпад, треба извршити њену поправку материјалима који су отпорни на складиштени отпад или изградити нову танквану.*

**В6:** Прописано је чланом 8. став 5. Правилника о условима и начину сакупљања, транспорта, складиштења и третмана отпада који се користи као секундарна сировина или добијање енергије.

**В7:** Обавеза из члана 36. став 1. Закона и члана 9. став 4. Правилника о условима, начину и поступку управљања отпадним уљима. Видети објашњење за В3 и В4.

**В8:** Прописано чланом 26. став 1. тачка 6) Закона.

**В9:** Забрањено је чланом 44. ставови 6. и 7. Закона. Овим чланом и чланом 3. Закона су дозвољена изузећа када се овим мешањем обезбеђује најмањи ризик по угрожавање живота и здравља људи и животне средине, односно да не долази до штетног дејства на животну средину и здравље људи.

**В10:** Није дозвољено према члану 42. ставови 2. и 6. Закона.